ईरान के पोर्ट से लाई जा रही थी खेप, अरब सागर से पकड़ा गया यह दूसरा सबसे बड़ा कंसाइनमेंट
Indian Navy NCB Operation At Kerala Over Drug Smuggling Case - एनसीबी और इंडियन नेवी की टीम ने शनिवार को बड़ी कार्रवाई करते हुए केरल तट के पास से शनिवार को 12 हजार करोड़ की ड्रग्स जब्त की है
एनसीबी और इंडियन नेवी की टीम ने शनिवार को बड़ी कार्रवाई करते हुए केरल तट के पास से शनिवार को 12 हजार करोड़ की ड्रग्स जब्त की है। जब्त किए गए जत्थे में मेथमफेटामाइन, हेरोइन और चरस भी शामिल है। आरोपी नाव के जरिए इस ड्रग्स को समुद्री रास्ते के जरिए पाकिस्तान से भारत ला रहे थे।
दूसरा सबसे बड़ा कंसाइनमेंट
NCB के डिप्टी डायरेक्टर जनरल (ऑप्स) संजय कुमार सिंह ने बताया कि NCB और इंडियन नेवी ने संयुक्त कार्रवाई में इस ऑपरेशन को अंजाम दिया। बरामद किए गए ड्रग्स का सोर्स पाकिस्तान है। ये ड्रग्स ईरान के चाबहार पोर्ट से लाई जा रही थी। जब्त की गई ड्रग्स की कीमत 12 हजार करोड़ रुपए के करीब है। यह दूसरा सबसे बड़ा कंसाइनमेंट है। इससे पहले सितंबर, 2021 में गुजरात के अडाणी पोर्ट से 21 हजार करोड़ रुपए की ड्रग्स जब्त की गई थी।
पाकिस्तान से बाया ईरान, भारत पहुंचाई जा रही थी खेप
जानकारी मिली है ड्रग्स की सप्लाई पाकिस्तान से हुई थी और इसे ईरान के समुद्री रास्ते से भारत लाया जा रहा था। गुजरात में बंदरगाह पर पहुंचने से पहले ही इस ड्रग्स को जब्त कर लिया गया. 2600 किलोग्राम ड्रग्स के साथ पकड़े गए माफिया को कोची के बंदरगाह ले जाया गया है। यहां एनसीबी और नौसेना की टीमें उससे पूछताछ कर रही हैं। इस बात का पता लगाया जा रहा है कि ड्रग्स की डिलीवरी कहां और किसे होनी थी।
फरवरी 2022 में ऑपरेशन समुद्रगुप्त किया गया था शुरू
संजय कुमार ने कहा कि हमने फरवरी 2022 में ऑपरेशन समुद्रगुप्त शुरू किया गया था। ऑपरेशन के तहत टीम ने अब तक लगभग 4000 किलोग्राम अलग-अलग तरह के ड्रग्स जब्त किए हैं। इस ऑपरेशन में सबसे पहले फरवरी 2022 में NCB और इंडियन नेवी की जॉइंट टीम ने गुजरात के तट से 529 किलो हशीश, 221 किलो मेथामफेटामाइन और 13 किलो हेरोइन जब्त की थी।
ड्रग्स को बलूचिस्तान और अफगानिस्तान से लाया गया था। एक संदिग्ध पाकिस्तानी नागरिक को भी हिरासत में लिया गया था। इसके बाद अक्टूबर 2022 में जॉइंट टीम ने केरल के तट पर एक ईरानी नाव को रोका था, जिससे कुल 200 किलो हाई ग्रेड हेरोइन जब्त की गई थी। इस ऑपरेशन में 6 ईरानी ड्रग तस्करों को गिरफ्तार भी किया गया था।
NCB ने श्रीलंका और मालदीव के साथ ऑपरेशन समुद्रगुप्त को लेकर किया काम
NCB ने इंडियन नेवी के अलावा श्रीलंका और मालदीव के साथ भी ऑपरेशन समुद्रगुप्त को लेकर काम किया था। एक दूसरे से जानकारी साझा की थी, जिससे दिसंबर 2022 और अप्रैल 2023 में श्रीलंकाई नौसेना ने दो अभियान चलाए थे।
इसमें 286 किलो हेरोइन और 128 किलो मेथामफेटामाइन की जब्ती के साथ 19 ड्रग तस्करों की गिरफ्तारी हुई थी। वहीं, मालदीव पुलिस ने मार्च 2023 में 4 किलो हेरोइन बरामद करते हुए 5 तस्करों को गिरफ्तार किया था।
मदरशिप को समझ लीजिए
मदरशिप एक बड़ा जहाज होता है जो पाकिस्तान और ईरान के आसपास मकरान तट से अपनी यात्रा के दौरान अलग-अलग नावों को ड्रग्स बांटता है।
ड्रग्स से संबंधित यह खबरें भी पढ़ सकते हैं....
गुजरात में 2000 करोड़ की MD ड्रग्स बरामद, वडोदरा की फैक्ट्री से 200 किलो ड्रग जब्त
समुद्री रास्ते से गुजरात में ड्रग्स की सप्लाई के मामले आए दिन सामने आते रहते हैं, लेकिन अब राज्य में दो अलग-अलग जगहों से 713 किलो MD ड्रग बरामद की गई है। बरामद ड्रग की कीमत 2000 करोड़ रुपए आंकी गई है। गुजरात ATS ने वडोदरा से, जबकि मुंबई पुलिस की एंटी नारकोटिक्स सेल ने भरूच के अंकलेश्वर से ड्रग्स के भारी जखीरे की बरामदगी की है। पूरी खबर पढ़ें...
मुंबई में 120 करोड़ की ड्रग्स जब्त, तस्करी में एयर इंडिया का पूर्व पायलट शामिल
नारकोटिक्स कंट्रोल ब्यूरो ने मुंबई के एक गोदाम से करीब 120 करोड़ रुपए की 60 किलो मेफेड्रोन ड्रग्स जब्त की है। मीडिया रिपोर्ट्स के मुताबिक, इस मामले में अब तक 6 लोगों को गिरफ्तार किया गया है। दो लोग एयर इंडिया के हैं, जिसमें एक पूर्व पायलट सोहेल गफ्फार है। पूरी खबर पढ़ें...